Лъэпкъхэр зэзышалIэ
Налшык дэт Лъэпкъ музейм къыщызэIуахащ Абхъаз Республикэм и сурэтыщIхэм я гъэлъэгъуэныгъэ гъэщIэгъуэн. Абхъазым и ТекIуэныгъэр илъэс 20, я республикэр щхьэхуиту къызэралъытэрэ илъэси 5 щыхъум ирихьэлIэу ахэр Налшык къригъэблэгъащ КъБР-м и СурэтыщIхэм я зэгухьэныгъэм.
Фырэ Руслан и псалъэ Абхъаз щIыналъэм и сурэтыщIхэм я гъэлъэгъуэныгъэ ди республикэм иужьрейуэ зэрыщыIэрэ илъэсипщIым нэблэгъащ. «ЗэпыщIэныгъэ, зэрылъытэныгъэ» къызэрыкI «аимадара» абхъаз псалъэр зыфIаща гъэлъэгъуэныгъэм хухаха музей пэшхэм узэрыщIыхьэу нэм къыфIонэ Къэбэрдей-Балъкъэрымрэ Абхъаз Республикэмрэ я ныпхэр. Ахэр блыным фIэлъщи, зы хуабагъэ гуэр къапкърокI, абы щыгъуэми нэпсым уи тэмакъыр щеубыдыкI. Ди щIалэхэр къуэш республикэм и къэкIуэнум щIэзэууэ зэрыхэкIуэдар, абыхэм я лIыгъэу куэдрэ зи гугъу ящIхэр гум и плIанэпэ гуэрым дэсщи, ныпхэм я зэпыщIэныгъэм ар сэтей къащIу къысщохъу. ЗэрытщIэщи, цIыхухэр, лъэпкъхэр гуфIэгъуэм апхуэдэу зэришалIэркъым, гуауэм гъунэгъу зэрызэхуищIым ещхьу. Абхъаз зауэм щыгъуэ а щIыналъэм и цIыхухэм я щхьэхуитыныгъэм къыщхьэщыжа ди щIалэ хахуэхэм я фIыгъэкIэ лъэпкъитIыр зэрыубыдащ…
Гъэлъэгъуэныгъэм утыку къыщрахьащ скульптор Джение Виталий, гъукIэ Iэзэ, IэщэщI IэкIуэлъакIуэ Дзидзарие Тимур, сурэтыщIхэу, графикхэу Джапуа БэтIал, Кайтан Темур, Цвижбэ Виссарион, художник-керамист Хурхумал Валентинэ (Ляля) сымэ я живопись, скульптурэ, графикэ лэжьыгъэ гъэщIэгъуэнхэр, декоративно-прикладной гъуазджэм и IэдакъэщIэкIхэр.
Джапуа БэтIал и лэжьыгъэ Зауэ гущIэгъуншэм и щIыIагъэр зыхозыгъащIэхэр лэжьыгъэхэм яхэплъагъуэми, ар пщызыгъэгъупщэхэр, нэхугъэм, зэгурыIуэм, зэныбжьэгъугъэм укъыхуезыджэхэр нэхъыбэщи, псэр «къагъэвыж». Пхъэм, ятIэм къыхэщIыкIа теплъэхэр, плъыфэбэу зэхэлъ сурэтхэм къапкърыкI хуабагъэр убыххэм я тхыдэм ехьэлIахэмрэ абхъаз зауэжьхэм я мэ къызыкIэриххэмрэ тIэкIу фагъуэ ящIэхъукIым пцIы хэлъкъым.
Гулъытэ хэха яхуэфащэщ Дзидзарие Тимур и IэдакъэщIэкIхэм. Сэ, къамэ лIэужьыгъуэхэм нэр пIэпах, ар зэрыIэщэр пщыгъупщауэ. Абыхэм хэтщ Тимур и закъуэу зэлэжьахэри лъэпкъ IэпщIэлъапщIэ Мэстафэ Вячеслав и гъусэу ищIахэри.
ЗэIущIэр къызэIуихащ икIи иригъэкIуэкIащ КъБР-м и СурэтыщIхэм я зэгухьэныгъэм и тхьэмадэ Темыркъан Геннадий. Абы япэ псалъэр зрита, КъБР-м щэнхабзэмкIэ и министр Фырэ Руслан хьэщIэхэм сэлам гуапэ ярихащ ди щIыналъэм и унафэщIхэми езыми къабгъэдэкIыу. Абхъазхэм я гуапагъэмрэ я хьэщIэ егъэблэгъэкIэмрэ фIыуэ щыгъуазэ Руслан жиIащ Къэбэрдей къэрал драмэ театрым и гъусэу абы зэрыщыIар гуапэу нобэми игу зэрилъыр, цIыхугъэ куэд зэрыщиIэр.
Дзидзарие Тимур и IэдакъэщIэкIхэр — Иджыри зэ фыпсэу вжызоIэ ди щIалэхэр зэрыфщымыгъупщэм щхьэкIэ. Ди деж фызэрыщыIэ махуэхэр гукъинэж фщыхъуну, фи гум щызу зывгъэпсэхуну тфIэфIщ, — жиIащ министрым.
Фырэ Руслан къеджащ усакIуэ Семэн Руслан Абхъазым хуитха сатырхэм. ИужькIэ псалъэ зрата, «Горянка» газетым и редактор нэхъыщхьэ Къаныкъуэ Заринэ къызэхуэсахэр щIигъэдэIуащ езым и усэ.
КупщIафIэу къэпсэлъащ Москва педагогикэ къэрал университетым живописымкIэ и кафедрэм и аспиранткэ Лабахуэ Еленэ.
— Абхъаз сурэтыщIхэм сытым дежи яфIэфIщ я IэдакъэщIэкIхэр Налшык щагъэлъэгъуэн. Ар къызыхэкIыр лъэпкъитIым я щэнхабзэм зэщхь куэд зэрыхэлъыр, псэкIэ зэрызэпэгъунэгъур арагъэнщ. Абы и щыхьэтщ илъэс 20 и пэкIэ бийр къыщыттеуам щыгъуэ, Къэбэрдей-Балъкъэрым и щIалэхэр япэу ди деж нызэрысар, — жиIащ Еленэ.
Абхъаз Республикэм хамэ къэрал IуэхухэмкIэ и министрым и къуэдзэ Аршбэ Алик зэIущIэр къызэзыгъэпэщахэм фIыщIэшхуэ яхуищIащ. Зауэм зи псэхэр игъэна къэбэрдей щIалэ 59-м я фэеплъым и щхьэр зэрахуигъэщхъыр, афIэкIа апхуэдэ нэщIэбжьэ лъэныкъуитIми ямылъагъуну зэригуапэр жиIащ.
ХьэщIэхэм ехъуэхъуащ, гъэлъэгъуэныгъэм ягу къигъэкIхэмкIэ ядэгуэшащ КъБР-м ЩэнхабзэмкIэ и фондым и унафэщI Вэрокъуэ Владимиррэ Абхъазым щызэуахэм я зэгухьэныгъэм и тхьэмадэ Яхэгуауэ Къазбэчрэ.
ЗыкърезыгъэхьэлIа псоми фIыщIэ яхуищIащ, Налшык къэкIуэну, и цIыхухэм яIущIэну сытым дежи зэрыщIэхъуэпсыр, я егъэблэгъэкIэри гъэхьэщIэкIэри гунэс зэрыщыхъур къыхигъэщащ скульптор Джение Виталий.
Зауэр щекIуэкIа илъэсхэм сурэтыщIхэм я пщэ къыдэхуат картэхэр ягъэхьэзырыныр. Апхуэдэ Iуэхум зэи хуэлэжьэн хуей мыхъуну, мамырыгъэ гъащIэмрэ зэIузэпэщыгъэмрэ фIэкIа я къэрэндащхэр хуамыгъэтхэну абыхэм ехъуэхъуащ Абхъазым и лIыхъужь, а республикэм зыхъумэжыныгъэмкIэ и министру щыта генерал-лейтенант Сосналы СулътIан и щхьэгъусэ Любовь.
ИСТЭПАН Залинэ.
Сурэтхэр ЕЛЪКЪЭН Артур трихащ.
